KIRJALLINEN KYSYMYS P-2230/03

esittäjä(t): Ole Sørensen (ELDR) komissiolle

(30. kesäkuuta 2003)

Aihe: Yleisajoneuvon hyväksyntä Tanskassa

Asiassa on kyse Tanskan Hadsundissa toimivasta yrityksestä HWH, joka on saanut Tanskan ajoneuvohallitukselta kielteisen päätöksen uuden LADOG-yleisajoneuvon hyväksynnästä. Ajoneuvo on saksalainen yleisajoneuvo, joka on tarkoitettu erityisesti kuntasektorille.

Århusin läänin tielaitos on 11. marraskuuta 2002 alkaen ja kolme kuukautta siitä eteenpäin saanut poliisipäälliköltä poikkeusluvan käyttää vastaavaa ajoneuvoa.

Ajoneuvohallituksen kielteinen päätös perustuu seuraaviin seikkoihin:

- Yli 3 500 kg:n painoiset ajoneuvot on varustettava ABS-jarruin. Kyseisen ajoneuvon omapaino on 2 400 kg ja suurin sallittu kokonaispaino 5 000 kg.

- Koska ajoneuvossa on sovellettu uutta rakennetta, jossa voimansiirto on hydrostaattinen ts. siinä ei ole vaihdelaatikkoa ABS-jarrujen asentaminen ajoneuvoon ei ole teknisesti mahdollista.

- Ajoneuvohallitus on luokitellut LADOG-ajoneuvon luokkaan N2 ts. kuorma-autoksi. Ei kuitenkaan ole täysin selvää, että ajoneuvo on luokiteltava tähän luokkaan, koska sen omapaino on ensinnäkin vain 2 400 kg ja asennettujen laitteiden painon vaihteluväli on 02 600 kg. Toiseksi Tanskan ajoneuvolainsäädännön täytäntöönpanoasetuksissa ei säädetä hydrostaattisella voimansiirrolla varustettujen ajoneuvojen jarruvaatimuksista. LADOG-ajoneuvon sijoittaminen olemassa oleviin luokkiin on toisin sanoen vaikeaa.

Ajoneuvo on jo hyväksytty ja käytössä seuraavissa maissa: Saksa, Ranska, Sveitsi, Itävalta, Belgia, Suomi, Italia ja Slovenia.

Voiko komissio vastata seuraaviin kysymyksiin:

1. Onko Tanskan ajoneuvohallituksen tiukka tulkinta ABS-jarruja koskevista säännöistä EU:n kilpailulainsäädännön mukainen?

2. Onko Tanskan ajoneuvohallituksen tiukka tulkinta ABS-jarruja koskevista säännöistä vastavuoroista tunnustamista koskevan EU-periaatteen mukainen?

Erkki Liikasen komission puolesta antama vastaus

(30. heinäkuuta 2003)

Hyväksyntä voidaan myöntää joko ajoneuvolle tai järjestelmätasolle kansallisten tai yhteisön säännösten mukaisesti. Kun tietty ajoneuvo tai järjestelmä on tyyppihyväksytty tietyn alan yhdenmukaistavien unionin direktiivien mukaisesti, jäsenvaltiot eivät voi rajoittaa tällaisen ajoneuvon tai järjestelmän markkinoille saattamista. Niiden yhteisön säännösten osalta, joita ei ole yhdenmukaistettu, kansallisten sääntöjen soveltamisen ei pitäisi vääristää sisämarkkinoiden toimintaa, ja niitä arvioidaan tavaroiden vapaata liikkuvuutta koskevien EY:n perustamissopimuksen määräysten mukaisesti.

Ajoneuvojen hyväksynnässä ainoastaan M1-luokan ajoneuvoilla (toisin sanoen henkilöautoilla) on tällä hetkellä oltava koko ajoneuvon eurooppalainen tyyppihyväksyntä. Kaikkien N-luokan ajoneuvojen tyyppihyväksynnän on siis oltava kansallinen, eikä yhdenmukaistettu lainsäädäntö kata niitä. Jäsenvaltion, joka kieltää alueellaan toisessa jäsenvaltiossa hyväksytyn ajoneuvon käyttöönoton, on perusteltava kielto tarvittavalla ja oikein suhteutetulla tavalla sisämarkkinoita koskevien sääntöjen mukaisesti. Jos ajoneuvossa kuitenkin on direktiivin mukaisesti tyyppihyväksytty järjestelmä, ei jäsenvaltio voi rajoittaa ajoneuvon saattamista markkinoille kyseistä järjestelmää koskevin perustein.

Tiettyjen ajoneuvoluokkien moottoriajoneuvojen ja niiden perävaunujen jarrulaitteita koskevan jäsenvaltioiden lainsäädännön lähentämisestä 26 päivänä heinäkuuta 1971 annetun neuvoston direktiivin 71/320/ETY(1), sellaisena kuin se on muutettuna(2), liitteen I jarrujärjestelmiä koskevassa 2.2.1.22 kohdassa vaaditaan, että N2-luokkaan kuuluvissa ajoneuvoissa on oltava lukkiutumattomien jarrujen järjestelmä (ABS), kun taas ABS:n asentaminen N1-luokkaan kuuluviin ajoneuvoihin on vapaaehtoista. Moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetussa neuvoston direktiivissä 70/156/ETY(3) määritellään N2-luokan ajoneuvot tavaroiden kuljetukseen käytetyiksi ajoneuvoiksi, joiden suurin sallittu paino on enemmän kuin 3,5 tonnia, mutta enintään 12 tonnia. Jos yksittäinen jarrujärjestelmä siis tyyppihyväksytään direktiivin 71/320/ETY mukaisesti sopivaksi kaikkiin LADOG-yleisajoneuvoihin, siinä on oltava ABS-jarrujärjestelmä, sillä annettujen tietojen mukaan tietyt ajoneuvoversiot luokitellaan N2-luokkaan.

Direktiivissä 71/320/ETY ei erotella eri voimansiirtotyyppejä, vaikkakin voidaan olettaa, ettei säännöksiä laadittaessa ole erityisesti otettu huomioon hydrostaattista voimansiirtoa, koska sitä ei tavallisesti ole käytetty tieliikenneajoneuvoissa. Jos hydrostaattisen voimansiirron ajoneuvojen jarrutusjärjestelmän tyyppihyväksyntä on teknisesti mahdotonta, koska direktiivissä 71/320/ETY esitetyt testit eivät ole asianmukaisia, valmistajan voi pyytää hyväksynnästä vastaavaa viranomaista hakemaan poikkeusta direktiivin 71/320/ETY säännöksistä neuvoston direktiivin 70/156/ETY 8 artiklan 2 kohdan c alakohdan mukaisesti.

Näin ollen koko ajoneuvon eurooppalainen tyyppihyväksyntä ei koske N-luokan ajoneuvoja, joten Tanskan viranomaiset voivat soveltaa näihin ajoneuvoihin omaa kansallista tyyppihyväksyntäjärjestelmäänsä. Tällaiseen järjestelmään ei voi liittyä säännöksiä, jotka ovat tiukempia kuin vastaavien yhteisön direktiivien säännökset, ja yhteisön direktiivien mukainen tyyppihyväksyntä on hyväksyttävä. Nyt esitettyjen tietojen mukaan Tanskan ajoneuvohallituksen päätös luokitella LADOG-ajoneuvo N2-luokan ajoneuvoksi, jossa on näin ollen oltava ABS-jarrut, on alalla sovellettavien yhteisön direktiivien mukainen. Tanskan viranomaisten ei tarvitse tunnustaa muissa jäsenvaltioissa myönnettyä ajoneuvon hyväksyntää, sillä hyväksynnän perusteena olevat säännökset eivät välttämättä ole samat kuin Tanskassa edellytetään. Tanskan viranomaisten on kuitenkin perusteltava hyväksymättä jättäminen tarvittavalla ja oikein suhteutetulla tavalla sisämarkkinoita koskevien sääntöjen mukaisesti.

(1) EYVL L 202, 6.9.1971.

(2) EYVL L 267, 4.10.2002.

(3) EYVL L 42, 23.2.1970.